Literatur Vermeer nang tahanyar manyambat lukisan ngini sabagai sabuah lukisan tronie atawa definisi Walanda abad ke-17 gasan lukisan muha/kapala nang kada dimaksudakan sabagai sabuah potret. Imbah lukisan ngini direstorasi pas tahun 1994, skema warna nang halus wan keintiman dalam pandangan mata gadis sudah barhasil diparkuat. Sawaktu direstorasi, latar belakang nang barwarna kadap (maski wayahini talihat pina kada bagus) dikatahui pamulaannya dimaksudkan palukis gasan bawarna hijau tuha. Efek ngini dihasilakan matan mangulas lapisan cat transparan kandal nang disambat glasir, di atas latar balakang bawarna hirang nang kalihatan wayah ini. Tapi, dua pigmen urganik matan glasir hijau, indigo wan weld sudah kada tapi kalihatan.